P. Hrušovský, predseda NR SR: (2003-09-22):
Teraz ma prišli poprosiť zástupcovia strany ANO, aby sme, ak sa dnes dostaneme k rokovaniu o vládnych návrhoch zákonov, a to Trestný poriadok, Špeciálny súd a špeciálny prokurátor rokovali až zajtra po prerokovaní návrhov zákonov o sociálnom poistení. Rokovali by sme v poradí tak, ako sú uvedené po bode 93, páni poslanci. Dobre. S takýmto návrhom snemovňa súhlas nevyjadrila, ale vyjadrila súhlas s tým, aby sme o bloku sociálnych zákonov rokovali osobitne a spoločne naraz. Áno? Ďakujem pekne. Poprosím teraz pána poslanca Vavríka, aby z poverenia skupiny poslancov predniesol Národnej rade Slovenskej republiky a odôvodnil návrh skupiny poslancov na vydanie zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov, ktorý prerokúvame ako tlač 253. Pán poslanec Vavrík. R. Vavrík, poslanec: Vážený pán predseda, vážený pán generálny prokurátor, ctené kolegyne, kolegovia, dovoľte mi, aby som v krátkosti uviedol návrh skupiny poslancov na vydanie zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov. Táto právna norma okrem iného upravuje aj štátnu službu príslušníkov Hasičského a záchranného zboru, ktorá sa vykonáva v služobnom pomere. Predložený návrh zákona novelizuje tie ustanovenia zákona č. 315/2001 Z. z., ktorých predmetom úpravy je prípravná štátna služba, t. j. štátna služba vykonávaná príslušníkom čakateľom, ktorému sa v prvom roku prípravnej služby znižuje tarifný plat o 20 % a v druhom roku o 10 %, pričom toto skrátenie tarifného platu nie je možné kompenzovať inými zložkami platu príslušníka čakateľa. Takáto zákonná úprava má negatívny dopad pri obsadzovaní takých funkcií, ako sú funkcie hasič, inšpektor a vedúci technik špecialista, napríklad tarifný plat u funkcie hasič v prvej platobnej triede len 6 250 Sk a po jeho skrátení v prvom roku prípravnej služby 20 percentami to znamená príjem vo výške 5 000 Sk, ktorý je nižší ako minimálna mzda, a preto v rámci výberových konaní sa tieto funkcie stávajú neobsaditeľné. Navyše v niektorých prípadoch sa plat príslušníka čakateľa po jeho skrátení dostáva pod úroveň minimálnej mzdy, čo je v rozpore s požiadavkami potrebnými na výkon štátnej služby v Hasičskom a záchrannom zbore - najmä dobrý fyzický a psychický stav, požadovanú osobitnú odbornú spôsobilosť, bezúhonnosť a úplné stredné vzdelanie. Vzniknuté nároky na výdavkovú časť štátneho rozpočtu navrhujeme kompenzovať zrušením príplatku za prípravu príslušníka čakateľa, ktorý patril jeho školiteľovi mesačne v sume 10 % platobnej tarify najvyššieho platobného stupňa príslušnej platobnej triedy. Chcem len na diskusiu vo výboroch tu jednou vetou reagovať, že tento príplatok sa reálne vôbec nevypláca, lebo žiadni noví príslušníci nie sú, tak ich nie je ako školiteľom vyplatiť, keďže noví záujemcovia o túto prácu sa neprihlásili a nenastúpili do prípravnej štátnej služby. Predložený návrh novely zákona č. 315/2001 Z. z. teda vytvára priaznivejšie podmienky pre prijímanie do štátnej služby v Hasičskom a záchrannom zbore a pritom nezakladá nárok na navýšenie výdavkov časti štátneho rozpočtu. Dovoľte mi ešte spomenúť, že vláda Slovenskej republiky na svojom zasadnutí 2. júla tohto roku schválila uznesením č. 542 predložený návrh zákona, ktorý bol prerokovaný aj v príslušných výboroch Národnej rady Slovenskej republiky, v rámci ktorých neboli uplatené žiadne vážne pripomienky alebo pozmeňujúce návrhy. Z uvedených dôvodov sa návrh zákona predkladá na rokovanie Národnej rady v druhom čítaní a dovolím si vás po rozprave požiadať všetkých o podporenie tohto návrhu zákona. Pán predseda, toľko z úvodného slova. Ďakujem veľmi pekne.